Τι είναι η ριζική αρχή αυτο-υπογεγραμμένων πιστοποιητικών;
Μια αρχή πιστοποίησης (CA) που δεν βασίζεται σε μια άλλη CA για την επικύρωσή της ονομάζεται «ριζική CA» (ή «άγκυρα»). Μια CA που βασίζεται σε μια άλλη CA για την επικύρωσή της ονομάζεται «ενδιάμεση CA». Στην περίπτωση μιας ριζικής CA, η αξιοπιστία πρέπει να εδραιωθεί με άλλα μέσα και όχι με πιστοποιητικό. Το OS X περιέχει μια λίστα αποδεκτών ταυτοτήτων ριζικών CA που έχουν προεγκριθεί από την Apple. Σε αυτήν τη λίστα μπορείτε να προσθέσετε άλλες CA χρησιμοποιώντας την εφαρμογή «Πρόσβαση στην κλειδοθήκη». Εναλλακτικά, αυτό μπορεί να γίνει από τον διαχειριστή σας.

Τι είναι η ενδιάμεση αρχή πιστοποίησης;
Μια αρχή πιστοποίησης που βασίζεται σε άλλη αρχή πιστοποίησης για την επικύρωσή της καλείται Ενδιάμεση αρχή πιστοποίησης. Για την εγκυρότητά της, μια ενδιάμεση αρχή πιστοποίησης εξαρτάται από την αρχή πιστοποίησης που εκδίδει το πιστοποιητικό. Και αυτή η αρχή πιστοποίησης είναι δυνατό να αναιρέσει ή να ανακαλέσει την επικύρωση της ενδιάμεσης αρχής πιστοποίησης. Οι αρχές πιστοποίησης που εκδίδουν τα πιστοποιητικά συνήθως χρησιμοποιούν τις ενδιάμεσες αρχές πιστοποίησης για να μεταβιβάζουν την εξουσιοδότηση για κάποιο υποσύνολο των λειτουργιών τους, όπως μια συγκεκριμένη χρήση ή ομάδα χρηστών. Αν εσείς ή το σύστημά σας θεωρείτε αξιόπιστο τον εκδότη μιας ενδιάμεσης αρχής πιστοποίησης, θα θεωρήσετε αξιόπιστη και την ενδιάμεση αρχή πιστοποίησης, εκτός αν παρακάμψετε ρητώς αυτήν την αξιοπιστία. Μπορείτε επίσης να σημάνετε απευθείας ως αξιόπιστη μια ενδιάμεση αρχή πιστοποίησης, ωστόσο έχετε υπόψη σας ότι κάτι τέτοιο παρακάμπτει τους ελέγχους εγκυρότητας που βασίζονται στο κύρος του εκδότη. Όταν δημιουργείτε μια ενδιάμεση αρχή πιστοποίησης από τον Βοηθό πιστοποιητικών, πρέπει να είναι παρούσα μια υπάρχουσα ριζική αρχή πιστοποίησης ή ενδιάμεση αρχή πιστοποίησης (μαζί με το αντίστοιχο ιδιωτικό κλειδί της) για να την υπογράψει.

Τι σημαίνει «Καθορισμός αυτής της αρχής πιστοποίησης ως προεπιλογής»;
Όταν αποδέχεστε αιτήματα υπογραφής πιστοποιητικών από χρήστες, θα επιλέγεται αυτόματα η προεπιλεγμένη αρχή πιστοποίησης στο αναδυόμενο μενού των διαθέσιμων αρχών πιστοποίησης. Όταν κάνετε κλικ στην επιλογή «Καθορισμός αυτής της αρχής πιστοποίησης ως προεπιλογής», το όνομα της CA που καθορίσατε παραπάνω θα γίνει η προεπιλεγμένη CA.

Πώς χρησιμοποιείται η δυνατότητα «Email από»;
Μετά τη δημιουργία της αρχής πιστοποίησης από τον Βοηθό πιστοποιητικών, θα είστε σε θέση να δημιουργήσετε ένα αρχείο πρόσκλησης για χρήστες ώστε να μπορούν να ζητήσουν ένα πιστοποιητικό από την αρχή πιστοποίησής σας. Ένας χρήστης μπορεί να κάνει διπλό κλικ σε αυτό το αρχείο πρόσκλησης και ο Βοηθός πιστοποιητικών θα τον καθοδηγήσει στη διαδικασία υποβολής αίτησης για πιστοποιητικό. Η αίτηση πιστοποιητικού στέλνεται στη διεύθυνση email που παρέχεται εδώ.